แรงขายหุ้น “อิเล็กฯ” กด SET ปิดเช้าร่วง 11 จุด หลังตัวเลขศก.สหรัฐชะลอตัว
SET ปิดเช้าลง 10.72 จุด รับแรงเทขายหุ้นชิ้นส่วนอิเล็กทรอนิกส์ หลังวานนี้ตัวเลขเศรษฐกิจสหรัฐออกมาต่ำกว่าคาด สะท้อนเศรษฐกิจชะลอตัว แนวโน้มช่วงบ่ายคาดตลาดฯ น่าจะแกว่งตัวลงต่อ ให้แนวรับไว้ที่ 1,578-1,570 จุด และแนวต้าน 1,595-1,600 จุด
SET ปิดเช้าลง 10.72 จุด รับแรงเทขายหุ้นชิ้นส่วนอิเล็กทรอนิกส์ หลังวานนี้ตัวเลขเศรษฐกิจสหรัฐออกมาต่ำกว่าคาด สะท้อนเศรษฐกิจชะลอตัว แนวโน้มช่วงบ่ายคาดตลาดฯ น่าจะแกว่งตัวลงต่อ ให้แนวรับไว้ที่ 1,578-1,570 จุด และแนวต้าน 1,595-1,600 จุด
5 เม.ย. 2566

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยช่วงเช้าวันนี้ปรับตัวลงต่อ รับแรงเทขายหุ้นกลุ่มชิ้นส่วนอิเล็กทรอนิกส์ หลังวานนี้ตัวเลขเศรษฐกิจสหรัฐชะลอตัว โดยเฉพาะตำแหน่งว่างงานเปิดใหม่ออกมาต่ำกว่า 10 ล้านตำแหน่ง เป็นครั้งแรกนับตั้งแต่ปี 2564 และยังต่ำกว่าที่นักวิเคราะห์คาดการณ์ที่ระดับ 10.4 ล้านตำแหน่ง รวมถึงยอดสินค้าก็ออกมาหดตัวลงต่อเนื่อง สะท้อนภาพเศรษฐกิจสหรัฐชะลอตัว
ขณะเดียวกันมองว่าธนาคารกลางสหรัฐ (เฟด) จะปรับลดดอกเบี้ยลงเร็วยังเป็นไปได้ยาก เนื่องจากราคาน้ำมันที่ปรับตัวขึ้น ส่งผลให้เงินเฟ้อยังอยู่ในระดับสูง ประกอบกับในช่วงสัปดาห์นี้ตลาดบ้านเราเป็นช่วงคาบเกี่ยววันหยุดยาว โดยตลาดจะปิดทำการในวันพรุ่งนี้ (6 เม.ย.) เนื่องในวันจักรีและในสัปดาห์หน้ายังเป็นวันหยุดยาวเนื่องในเทศกาลวันสงกรานต์ด้วย นอกจากนี้ตลาดหุ้นสหรัฐก็จะปิดทำการในวันศุกร์เช่นกัน เนื่องในวัน Good Friday ทำให้นักลงทุนมีการลดความเสี่ยงการถือครองหุ้น
แนวโน้มช่วงบ่ายคาดตลาดฯ น่าจะแกว่งตัวลงต่อ ให้แนวรับไว้ที่ 1,578-1,570 จุด และแนวต้าน 1,595-1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,211.96 ล้านบาท ปิดที่ 130.50 บาท ลดลง 1.00 บาท
PTTEP มูลค่าการซื้อขาย 1,219.33 ล้านบาท ปิดที่ 160.50 บาท ราคาไม่เปลี่ยนแปลง
CPALL มูลค่าการซื้อขาย 959.74 ล้านบาท ปิดที่ 62.00 บาท เพิ่มขึ้น 0.75 บาท
DELTA มูลค่าการซื้อขาย 845.82 ล้านบาท ปิดที่ 898.00 บาท ลดลง 66.00 บาท
PTT มูลค่าการซื้อขาย 815.20 ล้านบาท ปิดที่ 31.25 บาท ลดลง 0.25 บาท